Papersnake/gushiwen huggingface dataset:
观音赞
释惟一（宋代）

耳门圆照，日月两间。
悲原洪深，衣被四海。
方便智慧，靡不圆融。
衣闻觉知，无能障碍。
人间天上独优游，是则名为观自在。
先天易吟三十首
方回（元代）

先觉欲觉后，三峰列四图。
求精由蕴入，言说本来无。
茅屋
薛嵎（宋代）

茅舍竹椽短，不劳朱恶施。
高无神鬼瞰，贫与子孙宜。
近古意全朴，当风势亦危。
梅花有幽致，一树隔疎篱。
偈颂五十一首 其三十三
释道冲（宋代）

正法眼，破沙盆。贵时倾国不换，贱时不直分文。不作贵，不作贱。

分付石溪老子，共结佛祖深冤。
己酉夏偶兴
汪莘（宋代）

剥开莲子见芳鲜，花叶同心缩翠拳。
欲记池莲多少朵，一枝荷叶一枝莲。
十二月二日
刘敞（宋代）

十月黄河冰未凘，柳条若若草离离。寒蛩逐马声相续，都似江南秋半时。
晚憩闻雷
王之道（宋代）

湖外山光入座来，水晶宫阙翠屏开。
纤纤细落催花雨，隐隐轻鸣启蛰雷。
乙卯北第同赏芍药
韩琦（宋代）

维扬嘉种发清和，灼灼吾园盛孰过。红玉斗成楼突兀，白云争簇髻巍峨。

仙容世必推茅岭，醉艳人谁敌苧萝。不是栽培功未至，年年何苦转枝多。
题净名院二绝 其一
王十朋（宋代）

净名却见老维摩，道眼相看语不多。我待衣冠挂神武，杖藜来此老岩阿。
汉江晚泊时将东归
董以宁（清代）

客子行何畏，天涯一敝裘。满倾桑落酒，醉上木兰舟。

暮气来千嶂，孤云薄九秋。高堂今夜梦，应说旅人愁。
鸡鸣寺雨中晚眺
夏鍭（明代）

蒋帝山高幕府空，鸡笼顶上望西宫。傍人莫问六朝事，只在满城烟雨中。
重九
鲁渊（元代）

白雁南飞天欲霜，萧萧风雨又重阳。
己知建德非吾土，还忆并州是故乡。
蓬鬓转添今日白，菊花犹似去年黄。
登高莫上龙山路，极目中原草木荒。
送唐紫微知苏台
梅尧臣（宋代）

洞庭五月水生寒，卢橘杨梅已满盘。
泰伯庙前看走马，阖闾城下见骖鸾。
吴娃结束迎新守，府吏趋锵拜上官。
曾过杨州能惯否，刘郎盏底劝须宽。
送陈必强赴宜春理官掾三绝
廖行之（宋代）

万顷烟光入客舟，不堪风雨扰离愁。
殷勤小竚江头话，试问垂杨可系不。
春暮
佚名（宋代）

蜂蝶如知春已归，雨余莺亦缕金衣。
东风尽把杨花剪，吹作满城轻雪飞。
次滕彦真韵三首 其二
赵蕃（宋代）

暂作长沙住，侵寻两过年。萧然唯壁立，终矣欠蓬编。

尽室嗟长客，归途喜再缘。还家定何许，当在早梅前。
叔父给事挽词十首
黄庭坚（宋代）

廊庙从来不在边，黄扉青琐庆登贤。
除书未试回天笔，何意佳城到马前。
题旴江王章甫梅境
李涛（唐代）

仙伯当年亭植梅，当今天子题品来。
梅花是我丈人行，见梅不赋梅应咍。
王君结庐在梅境，日与梅兄相追陪。
吟诗些起逋仙魂，索笑醉衔工部杯。
君闻梅乃万木母，桃为奴婢李舆台。
一阳生子万物始，梅花独先群卉开。
一阴生午万物成，梅实独先群蘤胎。
华实先天天不违，梅之是地义大矣哉。
纷纷余子不知本，祗说百花头上魁。
此语闻之梅亭翁，录以赠君君勿推。
延兴门外作
韦庄（唐代）

芳草五陵道，美人金犊车。绿奔穿内水，红落过墙花。

马足倦游客，鸟声欢酒家。王孙归去晚，宫树欲栖鸦。
题林叔北壁上飞鸣宿食芦雁
李廷美（明代）

寒塘九月风萧索，莲花落尽芦花白。弟兄相聚最多情，同向塘中恋秋色。

长空千里云雾收，安巢各有稻梁谋。飞鸣宿食且适意，切莫离群过别洲。
刁景纯期水门再别以风雨不往
梅尧臣（宋代）

饯客客未至，明朝当更来。
风雨寻船懒，车马向城回。
乌帽吹觉重，清樽想谁开。
终期江上见，俗礼聊损裁。
雨中对酒庭下海棠经雨不谢
陈与义（宋代）

巴陵二月客添衣，草草杯觞恨醉迟。
燕子不禁连夜雨，海棠犹待老夫诗。
天翻地覆伤春色，齿豁头童祝圣时。
白竹篱前湖海阔，茫茫身世两堪悲。
柳
宋祁（宋代）

濯濯萦春晚，依依带暝饶。
楚宫皆饿死，无计学织腰。
九月三十日汉臣置酒次日有诗次韵
方回（元代）

槁梧策策晚风秋，始觉天边雨意休。
扫尽阴霾共一醉，豁开空阔慰双眸。
青铜未至无王老，红袖何嫌有莫愁。
我亦放颠插残菊，不羞衰老雪盈头。
谢三郎赞
释绍昙（宋代）

雨笠烟蓑体露风，只传渔业当心宗。
当时过得飞猿岭，不到通身是烂脓。
杂感 其三
尤怡（清代）

驽马策蹇足，驰望昆仑丘。自非千里姿，焉得追骅骝。

斥鴳翔数千，黄鹄四海游。岂不愿高举，羽翼非所俦。

慎尔失故步，踬蹶乃贻羞。天分固有定，躁进非良谋。
梅花
贾似道（宋代）

尘外冰姿世外心，宜晴宜雨更宜阴。
收回疏影月初坠，约住寒香雪正深。
送刘少府游越州
骆宾王（唐代）

一丘余枕石，三越尔怀铅。离亭分鹤盖，别岸指龙川。

露下蝉声断，寒来雁影连。如何沟水上，凄断听离弦。
次韵和新罗严上人秋日见寄二首 其一
刘基（明代）

露吟风清木叶疏，蓼花莎草没阶除。子云词赋空投阁，仲蔚蓬蒿漫索居。

群盗只今齐得意，故乡从此遂无书。镜中短发非松柏，岁晚看看不似初。
竹溪直院盛称起予草堂诗之善暇日览之多有可
刘克庄（宋代）

夜境沉沉寂，高城忽四更。
山收霾净尽，月吐魄初生。
已过三通鼓，犹残二尺檠。
始疑千嶂合，徐觉半窗明。
愿兔空留照，荒鸡太少情。
应须烦玉斧，缺处更修成。
题赵松雪小像
魏骥（明代）

天潢玉树溥华滋，水晶宫小春迟迟。
沤波桂楫浮轻漪，桃笙豹枕罗香帏。
蜀琴啼凤弹吴丝，翠华渺渺膻尘飞。
铜仙泪泣风凄凄，瑶阶土蚀秋虫悲。
蝉衫宝榼双蟠螭，玉堂归老江南时。
题广信王氏园菊本十种 其三 相袍紫
郑真（明代）

□□□□□□□，西风篱落九秋高。檀心岂羡公侯贵，彭泽归来独慕陶。
郊原新霁四首 其三
丁锡庚（清代）

名阳古寺远峰藏，金碧楼台望渺茫。山意正同人意静，数声清磬出禅房。
访潇岸黄仲立
徐照（宋代）

长似在船里，松声如水声。
门当岗路掩，云向井栏生。
道进渔樵客，家空世俗轻。
阶前桐叶响，云是白鷳行。
雪窦显禅师赞
释智遇（宋代）

凝而不结，混而常清。
挺然岳立，卒乎砥平。
拟师这道兮虚空钉橛，美师之德兮色重里胶青。
妙高万叠兮春归锦镜，翠螺一抹兮霜后洞庭。
在彼在此兮初无朕迹，或舒或卷兮水赴他溟，
遐想高躅兮实我法在。
水浅舟滞解闷十绝
郑獬（宋代）

稚子持竿坐芳草，鱼儿跋尾出浮萍。
会稽巨犗沈犹脱，沧海骊龙睡不醒。
题蔡稚含适适轩二首 其二
胡应麟（明代）

忆昔金马门，执戟趋铜龙。雄飞奋六翮，夭矫随天风。

一朝事势异，漂转如征蓬。人生贵适意，大业宁三公。

开轩赤城畔，丹霞照帘栊。图书不盈丈，有若蓬莱宫。

神游八极表，目送双飞鸿。陋彼征西贵，柴棘盈胸中。

太虚为我宅，何事悲途穷。
自述真赞
释通慧（宋代）

真兮寥廓，郢人图雘。岳耸云空，澄潭月跃。
哭李清卿侍郎
王洋（宋代）

眼见盟城筑，俄闻钟鼎移。
忆君还抆泪，胡尔大无知。
名擅千钧重，功无一篑亏。
杀身因主辱，独为实前辞。
秋兴亭
张商英（宋代）

风送片帆来北客，霜凋万木见东州。湖光碧湛郎官水，苇岸黄深鹦鹉洲。
【双调】折桂令_想为官枉了
张养浩（元代）

想为官枉了贪图，正直清廉，自有亨衢。暗室亏心，纵想致富，天意何如？白图甚身心受苦，急回头暮景桑榆。婢妾妻孥，玉帛珍珠，都是过眼的风光，总是空虚。
功名事一笔都勾，千里归来，两鬓惊秋。我自无能，谁言有道，勇退中流。柴门外春风五柳，竹篱边野水孤舟。绿蚁新篘，瓦钵磁瓯，直共青山，醉倒方休。功名百尺竿头，自古及今，有几个干休？一个悬首城门，一个和衣东市，一个抱恨湘流。一个十大功亲戚不留，一个万言策贬窜忠州。一个无罪监收，一个自抹咽喉。仔细寻思，都不如一叶扁舟。
过金山寺
长江浩浩西来，水面云山，山上楼台。山水相连，楼台相对，天与安排。诗句成风烟动色，酒杯倾天地忘怀。醉眼睁开，遥望蓬莱，一半儿云遮，一半儿烟霾。
中秋
一轮飞镜谁磨？照彻乾坤，印透山河。玉露泠泠，洗秋空银汉无波。比常夜清光更多，尽无碍桂影婆娑。老子高歌，为问嫦娥，良夜恹恹，不醉如何？
凿池
殷勤凿破苍苔，把湖泺风烟，中半分开。满意清香，尽都是千叶莲栽。看镜里红妆弄色，引沙头白鸟飞来。老子方才，陶写吟怀，忽见波光，摇动亭台。
咏胡琴
八音中最妙惟弦，塞上新声，字字清圆。锦树啼莺，朝阳鸣凤，空谷流泉。引玉杖轻笼慢捻，赛歌喉倾倒宾筵。常记当年，香案之前，一曲春生，四海名传。
通州巡舟
呼童解缆开船，见绿树青天，两岸回旋。欹枕篷窗，觉风波只在头边。桂棹举摇开翠烟，竹弹斜界破平川。老子狂颠，高咏诗篇，行过沙头，惊的些白鸟翩翩。
白莲隐括〔木兰花慢〕
幽花带露池塘，恨太华峰高，身世相妨。脉脉盈盈，何须解语，已断柔肠。羡公子风标异常，尽一生何限清香。华发沧浪，夜月壶觞，明日新声，付与秋娘。
奉和杜相公新移长兴宅呈元相公
刘长卿（唐代）

间世生贤宰，同心奉至尊。功高开北第，机静灌中园。

入并蝉冠影，归分骑士喧。窗闻汉宫漏，家识杜陵源。

献替常焚藁，优闲独对萱。花香逐荀令，草色对王孙。

有地先开阁，何人不扫门。江湖难自退，明主托元元。
和贡甫
韩维（宋代）

十年灯翳视浮荣，兀坐{筱攵换羽}然槁木形。
别后情怀非往日，老来光景似流星。
厚恩示报心徒赤，多病何从发复青。
一览雕章思旧好，忽如醒病得初醒。
赠蓝琴士三首
白玉蟾（宋代）

夜来莫说西山冷，见说庐山夏有冰。
直恐与君相别后，错听猿啸作琴声。
江城子 咏腊雪
尹志平（元代）

琼花缭乱玉尘飞。满长堤。拥柴扉。暖焙窗明，安用绣帘帏。夜静云收银鉴满，看雪月，斗光辉。季冬真瑞古今奇。助寒威。显丰期。感动诗人，魂魄入希夷。谢女多才咏不尽，留与俺，道人知。
静夜不寐行
释文珦（宋代）

静夜不遑寐，秋所殊清清。
霜露涂庭芜，陨叶摧枝茎。
西风更萧骚，万窍门皆同声。
蜻蛚亦含悲，啧啧床下鸣。
出门一以视，青天缀繁星。
三五正纵横，北斗方斜倾。
飞鸿朔方来，迢迢困遐征。
中路失俦侣，只影何茕茕。
感物怀远人，徘徊以屏营。
心折不能言，默默徒愤盈。
新定道中寄桐庐关太守三首 其三
张方平（宋代）

帆挂桐君山，橹入富春渚。寒风荡江波，烟雨迷汀树。

煮茶论药经，挑灯数棋路。全胜谢惠连，独望新安去。
泉州王道友舍簟乞颂
释正觉（宋代）

秋入眠床水一方，江湖风月坐来凉。
浮浮爽气仙游去，身在苍烟白鸟行。
夜坐
梅尧臣（宋代）

夜久方虑寂，空堂灯烛明。
落叶有暂响，暗虫无停声。
力学不为己，甘贫且徇名。
聊为咏怀篇，还想阮步兵。
题张公洞
苏庠（宋代）

铜棺之南山复山，扪萝绝壁藓苔斑。只今何处可容足，乞我石房云一间。
啜建溪新茗李文授有二绝句次韵
曾几（宋代）

北焙今年但取陈，草芽过了二分春。
为君湔洗丁坑后，宝胯云团一样新。
观灯玉台体十首
徐铉（宋代）

帝京风景不曾秋，万户千门夜更游。
玓瓅银鞍连锈轂，昌荧珠网挂琼钩。
北山道中
刘挚（宋代）

随马卢泉碧玉流，野林春鸟语钩辀。桃飘残萼红堆水，麦换新钩绿满畴。

世味浅深聊尔尔，生涯消息强悠悠。不如收拾诗千首，要似张家万户侯。
小重山·春水东流一苇杭
刘学箕（宋代）

春水东流一苇杭。春情翦不断，汉江长。江花江草为谁芳。浑不似，沙暖睡鸳鸯。且道不思量。怕他知得後，痛肝肠。路遥天阔水茫茫。成病也，教我怎禁当。
游春八咏 其四 杜宇啼红
欧阳澈（宋代）

蜜脾香满青春暮，寂寂空山闻杜宇。啼红泣绿怨东风，锦城旧恨怀千古。

可堪肠断对樽前，雄图未遂愁无边。赖有投壶劝我饮，起舞从教落醉船。
次韵李祖武道中见寄
赵鼎臣（宋代）

江南绿水幕，塞北黄金台。方当汉道隆，威灵畅九垓。

从军岂不乐，顾我非其才。十年尘土中，满胸贮黄埃。

主人恩义重，弹剑思一来。居官自忝冒，揣分岂邅徊。

免识翰林孙，一见青眼开。不许执手版，便容持酒杯。

题诗远寄我，欲及未开梅。北枝寒已甚，正待使君回。
天净沙·即事
乔吉（元代）

莺莺燕燕春春，花花柳柳真真。事事风风韵韵。娇娇嫩嫩，停停当当人人。
戊寅上元后三日喜翼庭自天开赴京
朱伦瀚（清代）

雪里征裘探早春，冲寒匹马入京尘。当年识面非因贵，到老论心更乐贫。

阅世谁知松节操，住山独抱鹤精神。拌将华发三千丈，几度相逢几度新。
贺长兄茂宽赐绯
范浚（宋代）

褒功传紫诏，锡服下丹墀。朱绂荣书记，银章付拾遗。

舄凫随步趾，象笏映须眉。更卜垂三组，它年佩陆离。
偈
释志端（宋代）

来年二月二，与汝暂相弃。
烧灰散长江，勿占檀那地。
广元道上
崇实（清代）

千佛岩边景物幽，飞仙岭上更堪游。山青水绿嘉陵道，处处野花开石榴。
和章质夫成都运司园亭诗·翠锦亭
吴师孟（宋代）

东阁治台政，西堂备燕饮。
介於二堂间，华构饶花品。
红紫镇长春，四时如活锦。
公暇一绳床，上有通中枕。
依韵答杨起公见寄
方惟深（宋代）

释卷趋南亩，霜风报获时。
不才谋事拙，寸禄及亲迟。
通寒终难问，短长今自知。
何年得乘兴，闲趁逸人期。
题厉竹溪诗稿
顾逢（宋代）

觅句如禅定，君应入悟门。
淡中真有味，空处妙难言。
下字去花草，读书为本根。
莫疑知者少，清气入乾坤。
玉田八景·翠屏朝雨
李堪（宋代）

翠屏山下雨霏霏，云掩冈峦草树微。
一段丹青谁解写，画家惟有米元晖。
次韵和丁右丞因赠致政张少卿二首
宋庠（宋代）

几年辞宠解华绅，佛忍庄恬共啬神。
岁晏始知松柏茂。凌云高节不关春。
次韵学士兄发毗陵之作
李弥逊（宋代）

频年走离乱，忙若落落景。
浮家去复还，生理纷不整。
有身著无处，遇事到辄屏。
冥然如醉心，阅岁良未醒。
披衣坐愁夜，月露共清永。
缅怀颜段流，抱义心炯炯。
临危快先登，疾甚涉夷境。
全生岂不乐，五事有纲领。
嗟吟肉食谋，捕贼如捕影。
王师苦摧伤。胡骑困驰骋。
朝廷信多贤，一死谁敢请。
不知覆辙改，安敢倾夏拯。
归休及秋风，墓檟痛瞻省。
念兹家国遥，有泪涨清颍。
黄巾蔽行路，关户昼犹警。
何当收戈鋋，禁暴但制梃。
林泉傥可卜，名字忌丹柄。
西王母蟠桃宴图
郑思肖（宋代）

玄圃筵开物外春，万仙欢笑动精神。蟠桃种子今犹在，谁是三千年后人。
瑶池月（云山行）
黄裳（宋代）

紫元翁一日公馀，危坐寂寥。幽怀逸思，偶往云山烟波之间，想见其为乐也，因作云山、烟波二行，歌之以瑶池月。精严禅老请刻之石，乃书以遗之。

微尘濯尽，栖真处、群山排在云汉。青盘翠跃，掩映平林寒涧。流水急、数片桃花逝，自有留春仙馆。秦渔问，前朝换。卢郎待，今生满。谁伴。元翁笑语，相从未晚。更安得、世味堪玩。道未立、身尤是幻。浮生一梭过，梦回人散。卧松庵、当会灵源，现万象、无中须看。乾坤鼎，阴阳炭。琼枝秀，金圆烂。何患。朝元事往，孤云难管。
次韵怡如解嘲
徐瑞（宋代）

子敦尚受坡翁谑，山谷何心戏炳之。抵掌相看成一笑，折肱始信是良医。
桐
陶弼（宋代）

老桐休斲为琴瑟，胡部新翻格调清。
试听琵琶采莲曲，一般弦上数般声。
次韵师时发溪桥晚眺
郭印（宋代）

卧溪古木势蜿蜒，伫立斜阳旅思宽。
湍没岸痕知涨溢，风生水面觉清寒。
静容桃李敷浓荫，暖放凫鹥浴短翰。
隐约渭滨真彷佛，行藏都付一渔竿。
呈里中诸友
文同（宋代）

君莫怪我不读书，君莫笑我不饮酒。
更精文史岂足用，渐老欢娱复何有。
负郭安得二百亩，举家已聚三十口。
且来伴我数月闲，未几区区又西走。
闲中喜慕溪兄见过
石沆（明代）

釭袴满晴沙，江村好岁华。
投竿鱼浪细，举袂燕风斜。
林竹初开笋，溪絺正有花。
得君相聚首，沽酒问谁家。
宿王屋天坛
马戴（唐代）

星斗半沉苍翠色，红霞远照海涛分。
折松晓拂天坛雪，投简寒涛玉洞云。
绝顶醮回人不见，深林磐度鸟应闻。
未知谁与传金箓，独向仙祠拜老君。
缘识
宋太宗（宋代）

世上多虚饰，方知一切心。
不群终是异，僻学古同今。
逸士宽怀释，为官理道深。
移时非独见，今我思沈吟。
和西涯相公春兴诗（二首）
孙冕（宋代）

竹垣向里辟新池，径曲门迂去每迟。
鸟弄落花人未到，鱼吹新荇月先知。
天边客梦何时醒，江上归舟此日移。
唤起巢由作宾主，不知身在帝尧时。
访韦楚老不遇
李德裕（唐代）

昔日征黄绮，余惭在凤池。今来招隐士，恨不见琼枝。
竹鸡
蔡戡（宋代）

积雨霖淫四月寒，春泥一尺未曾乾。勃姑犹自相呼唤，不念征人行路难。
寄江上弟妹
许棠（唐代）

无成归未得，不是不谋归。垂老登云路，犹胜守钓矶。

大荒身去数，穷海信来稀。孤立皆难进，非关命独违。
送东川本之太白
释绍昙（宋代）

万松关险路萦纡，门掩深云窄有余。
佛过低头不妨得，且图人见额边珠。
登名山寺宿高盖兰若纪兴 其二
佘翔（明代）

南宗初问道，振策陟崔嵬。宝座参云合，珠帘射日开。

凤停千佛岭，龟傍九莲台。欲见人天界，临池笑劫灰。
连日风雨，戏用三讲全韵调沧洲
陈肇兴（清代）

狂风吹馆徒，骤雨罢朝讲。先生不出门，兀坐思鹿港。

纵论至于不，势若倾钱銗。唐、宋三百家，剖析如挥䎧。

令我失所闻，当头甘受棒。移镫与之谈，忍冻缩头项。

果然心花开，明珠生老蚌。朝看田水高，老农不敢耩。

飘零及林木，天心何其𢗒。无乃雾致愆，斯人实儱傋。

语罢各分散，腰佩响珠玤。
酬刘震仲
王庭圭（宋代）

忆对秋风与公别，风吹云开露明月。高谈不作儒生酸，舌翻波澜吐奇绝。

今朝马首从西来，笑我穷愁不掀揭。蟠泥蛟螭气如蜺，不肯一吐人安知。

要令光彩射月胁，五色万丈天南垂。我闻此语中夜起，谁与插翼白日驰。

低心逐驽骀，青衫走尘土。何当大醉骑鲸鱼，凌烟飞过蓬莱渚。
柑子园
曾几（宋代）

小摘乱青黄，开尝馥香气。
持比千户封，真成败人意。
初至汉阳赋赠王别驾
屈大均（明代）

鹦鹉洲西却月前，茫茫江水接空天。郎官佐郡还三府，夏口行春已六年。

北阙早知廷尉直，南楼重见庾公贤。汉阳有树皆杨柳，未识栖乌向那边。
岳后步月
林用中（宋代）

转缺霜轮出海边，故人千里共婵娟。
山阴此夜明如炼，月白风清人未眠。
养法十二条
贾似道（宋代）

喂食还须只一件，莫信傍人教你换。
鸡荳菱肉尽非宜，不及朝朝黄米饭。
秋夜露坐
朱诚泳（明代）

云散雨初收，长空灏气浮。露华笼月色，白苧不胜秋。
归韦涌宿月衣庵与谢邺门话别
成鹫（清代）

近时诗句少人弹，未惜逢君语夜阑。高阁重来寻旧梦，危襟初拥试新寒。

去随云水家何在，共老风尘别亦难。他夕朱崖相忆否，一天星月路漫漫。
伫香亭
赵秉文（金朝）

今辰复何辰，幽花满中园。爱此风露香，聊伫屐齿痕。

花残蜂蝶风，花开蜂蝶喧。物理有代谢，花枝独无言。

无言还有情，似诉惟空尊。今我不为乐，知有来岁存。

呼儿具瘿杓，唤妾倾瓦盆。且尽一日欢，万事不复论。
贺新郎·天意扶炎宋
佚名（宋代）

天意扶炎宋。为吾皇、维衡狱孕，长沙星梦。社稷勋庸天地窄，不数智名功勇。要自有、胸中妙用。擎着东南一柱，看边民、买犊归耕种。官职易，此身重。黄封已见传宣送。却春来、洪钧初转，紫枢归拱。岁岁玉楼春噀处，慧质明妆环拥。正弟劝、兄酬欢纵。一寸丹心坚似铁，待磨崖、勒就浯溪颂。龙尾道，接天踵。
沁园春（为董叔宏赋溪壮）
严羽（宋代）

问讯溪壮，景如之何，吾为平章。自月湖不见，江山零落，骊塘去后，烟月凄凉。有老先生，如梅峰者，健笔纵横为发扬。还添得，石屏诗句，一段风光。

主人雅兴徜徉。每携客临流泛羽觞。想归来松菊，小烦管领，同盟鸥鹭，未许相忘。我道其间，如斯人物，只合盛之白玉堂。还须把，扁舟借我，散发沧浪。
插田
邵定（宋代）

明朝蚤蚤起插田，东方未明云漫漫。
阿婆拊床呼阿三，阿三莫学阿五眠。
汝起□火烧破铛，麦饭杂菽炮鲞羹，
邱嫂拔秧哥去耕。田家何待春禽劝，
一朝蚤起一年饭。饭箩空，愁杀侬。
与腖禅人
释正觉（宋代）

白苹风作江头秋，青鸟梦随沙水流。
清兴十分蓬上月，满船载入芦华洲。
斯适意，去来休。
六鳌合负归来也，烟浪雪翻收钓钩。
新月
项安世（宋代）

临风摇白羽，揖月问仙娥。
底事偏怀恨，于人故敛娥。
眉头已如此，眼底奈渠何。
料得中秋夜，动人应更多。
寒食
曾巩（宋代）

一麾飘泊在天涯，寒食园林不见花。
唯有市亭酤酒客，俚歌声到日西斜。
葛庵阻雪 其二
释居简（宋代）

天上花如席，门前径拥樵。全葩不到地，零蒂谩齐腰。

梅笑竹先裂，柏随松后雕。烧痕漫灭尽，黄独更无苗。
宿牧马山胜果寺
范成大（宋代）

佛灯已暗还吐，旅枕才安却惊。
月色看成晓色，溪声听作松声。
游承天寺后园登月台赠潜老 其一
王十朋（宋代）

三径荒芜未许寻，篮舆来访小园林。因知燕寝凝香地，不似禅房花木深。
和史子由主簿食瓜
释宝昙（宋代）

邻翁种瓜时，翠蔓不忍触。
提携落吾手，割裂亦甚酷。
相如方渴时，想见价金玉。
沉浮及桃李，一世谩貂续。
注泉挹甘寒，落蒂验香熟。
精神发良夜，清坐定更仆。
无使妨盘餐，开端自醽醁。
夏日盩厔郊居寄姚少府
李频（唐代）

古木有清阴，寒泉有下深。蝉从初伏噪，客向晚凉吟。

白日欺玄鬓，沧江负素心。甚思中夜话，何路许相寻。
稽古堂诗为曹应祥题
冯时行（宋代）

稽古堂前雨半天，蒙蒙山色思依然。
几多心事催霜鬓，零落梅花又一年。
赠曾一轩
文天祥（宋代）

磨蝎之宫星见斗，簸之扬之箕有口。
昌黎安身坡立命，谤毁平有无不有。
我有斗度限所经，适然天尾来临丑。
虽非终身事干涉，一年贝锦纷杂糅。
吾家禄书成巨编，往往日者迷几先。
惟有一轩曾正德，其说已在前五年。
阴阳造化荡昼夜，世间利钝非偶然。
未来不必更臆度，我自存我谓之天。
谢叶诚斋金丹
顾逢（宋代）

往岁因痰壅，几为病废人。
金丹如不服，粉骨已成尘。
去死仅一线，更生又五春。
再深诗里债，笔砚日相亲。
九日独登城上台感怀寄兄长 其三
彭汝砺（宋代）

秋来常苦客飘蓬，身羡归鸿飞复东。欲问江南是何处，乱山扰扰自无穷。
过上湖岭望招贤江南北山
杨万里（宋代）

岭下看山似伏涛，见人上岭旋争豪。
一登一陟一回顾，我脚高时他更高。
阮郎归 其二 秋
刘子寰（宋代）

暮天初过。雨凄清，顿觉今年秋早。夜景虚明，仿佛露华清晓。

蕙草繁花竞吐，向暗里、幽香缥缈。
晚楼寓怀
刘兼（唐代）

薄暮疏林宿鸟还，倚楼垂袂复凭栏。月沈江底珠轮净，

云锁峰头玉叶寒。刘毅暂贫虽壮志，冯唐将老自低颜。

无言独对秋风立，拟把朝簪换钓竿。
同萧英伯登净惠寺山亭二首 其一
郭祥正（宋代）

策杖轻衣惬，凭栏远目明。清江排暮钓，绿野碎春耕。

嗜酒今非勇，题诗尚有情。薄游攀俊德，唐相旧家声。
依韵和答陆革进士招饮池与诗
强至（宋代）

主人爱客扫林亭，天影波光相与明。
蝶傍池边飞舞惯，鸟从花与往来轻。
沧浪傲世不复羡，鶗鴃妒春惟欲鸣。
能趁繁枝开熟酿，先拚黄帽为君倾。
听秋声轩为李叔端赋
梁寅（元代）

绣衣公子李贤良，爱听秋声山水房。半夜天风林欲雨，一庭白月户明霜。

书看卷里蝇头字，灯吐窗间萤爝光。想惜流年慕勋业，宁无词赋似欧阳。
忆秦娥 初见桃花
袁易（元代）

春愁浅。窥人忽见桃花脸。桃花脸。轻寒初透，小窗犹掩。东风裙湿湘波＊。相逢处处如人面。如人面。刘郎老去，怕伊重见。
书怀
释性空（明代）

古刹小江边，栖迟又几年。一从披坏衲，便觉断尘缘。

睡鹤同秋梦，孤猿伴夜禅。还期扶短策，远上鹫峰巅。
十二月二十日作
文天祥（宋代）

家国哀千古，星霜忽一周。黄沙漫故道，白骨委荒丘。

许远死何晚，李陵生自羞。南来冠不改，吾且任吾囚。
菩萨蛮（十之六）
邓肃（宋代）

垂杨袅袅腰肢软。寒溪练练琉璃浅。短艇卧吹风。生涯一叶中。

五湖须径去。何用若耶女。烟雨暝沙汀。花香唤酒醒。
和毅夫倒用无字韵春诗四首 其四
陆佃（宋代）

公钱虽少俸钱馀，明日如今作会无。况有鳖裙胜脍鲤，岂无鹅掌代蒸凫。

庆归子舍芝三秀，官入卿曹棘九株。闻说丽人推不去，爱才何止十年奴。
宝祐二年皇子冠二十首 其十八
郊庙朝会歌辞（宋代）

青社分封，前星启燄。繁弱绥章，厥光莫掩。容称其德，蓄学之验。

芳誉敷华，大圭无玷。
雪后登秘阁
胡宿（宋代）

消尽层阴上尽梯，雪馀宫瓦弄晴晖。碧檐交照虬争耸，朱阙相晴凤欲飞。

日向金沟春溜动，风来珠树晓寒微。帝家池籞饶芳物，白鸟翩翩接翼归。
别后有怀子我追用巾字韵作寄
程俱（宋代）

漉酒空峨五柳巾，一觞相属念情亲。玉川奴婢今犹昔，锦里田园老更贫。

冰洞清泉谁共酌，风篁幽径好寻春。开年晴暖须归去，还向江湖觅故人。
重叠金 骨肉亲谊廿载重逢，京华小住，将归定署，离怀各怅，因调数阕，籍以志别
左锡嘉（清代）

匆匆二十年前别，蜀山何处鹃啼血。燕市忽重逢。

悲欢疑梦中。

流光惊电掣。赢得头如雪。骨肉叹飘零。问天天不应。
荻秋杂咏 其四 班荆馆
高攀龙（明代）

无客长闭门，客来共心赏。去来亦何心，春风芭蕉长。
宫词一百首
岳珂（宋代）

燕台胆落夏台臣，万国衣冠拱帝宸。
更把文风兼教雨，一时净洗旧边尘。
寄二子
陆游（宋代）

大儿新作鹤林游，仲子经年戍吉州。
日日望书常至暮，时时入吉却添愁。
得官本自轻齐虏，对景宁当似楚囚？识取乃翁行履处，一生任运笑人谋。
酬梁二十宋中所赠兼留别梁少府
独孤及（唐代）

少读黄帝书，肯不笑机事。意犹负深衷，未免名迹累。

厌贫学干禄，欲徇宾王利。甘为风波人，岂复江海意。

担簦平台下，是日饮羁思。逢君道寸心，暂喜一交臂。

绪言未及竟，离念已复至。甯陵望南丘，云雨成两地。

途殊迹方间，河广流且驶。暮帆望不及，览赠心欲醉。

爱君如金锡，昆弟皆茂异。奕赫连丝衣，荣养能锡类。

君子道未长，深藏青云器。巨鳞有纵时，今日不足议。

唯当加餐饭，好我袖中字。别离动经年，莫道分首易。
靠袋睡赞
释绍昙（宋代）

自与尘劳交辊，肚里千机万变。
虽然靠布被头，疑你睡得未稳。
忆秦娥
储氏（成学室）（清代）

窗儿白。一轮霁月明如玉。明如玉。瑶阶闲步，梅枝芳馥。

灯前才玉离骚读。深文惹得双蛾蹙。双蛾蹙。多因往事，苦萦心曲。
永安荣仲谋秘校访别三首 其二
郭祥正（宋代）

相逢投老愈情深，不独开怀又吐心。更上高台同一醉，十年陈迹漫追寻。
偈颂五十一首
释大观（宋代）

霜风未老，爱景如春。
空洞绝朕，弥满刹尘。
今日明日，瞥喜瞥嗔，
暗把风流卖与人。
正月晦书事
李新（宋代）

业无家酿致邻翁，得有薪温引颊红。
准拟片言能司主，复求一饱定伤弓。
诗书奴婢晨占鵩，盐米妻儿夜送穷。
早晚郊原莫零涕，动摇葵麦有春风。
和颜长官百咏·农桑
朱继芳（宋代）

四月官场入纳时，乡耆旁午上门追。
请看贫妇通宵织，身上曾无挂一丝。
闻虏酋被戕淮南渐平喜而作诗
庞谦孺（宋代）

圣主久临御，戢戈息生娄。
狂胡犯天纪，躣马舍虏庭。
四海涨烽烟，白昼亦晦冥。
不惟师无名，岂有间可乘。
大将失经略，淮壖气如蒸。
虏骑犯和州，采石势不胜。
登坛刑白马，意气甚凭陵。
朝廷颇忧虞，众心若摇旌。
谁知肘腋祸，自彼萧墙兴。
皇天相我多，一失遂有能。
黔黎卖钗钏，果见酒价腾。
坐收不战功，宵旰今已宁。
宸章粲星斗，蜂目见丹青。
行行若死然，此亦不足称。
谁云暴无伤，以兹庶可懲。
剡山夜月（一题剡溪舟行）
朱放（唐代）

月在沃洲山上，人归剡县溪边。

漠漠黄花覆水，时时白鹭惊船。
四友相陪亭
马廷鸾（宋代）

谁伴幽人饱岁寒，霜葩雪干翠琅玕。
眼前交道如渠少，好作长年耐久看。
太宜人程氏挽词
范成大（宋代）

我昔官黟歙，人传女训芳。
尊章宜小妇，孙子寿高堂。
风木真无定，冰鱼已不尝。
遥怜霜露感，何必薤歌伤。
捧檄三牲养，称觞百岁期。
身犹孺子泣，世已隙驹驰。
吉梦青衣卜，丰碑黄绢辞。
佳城有奇事，应足洗余悲。
陵霄花
陆游（宋代）

庭中青松四无邻，陵霄百尺依松身，高花风堕赤玉盏，老蔓烟松苍龙鳞。
古来豪杰人少知，昂霄耸壑宁自期？抱才委地固多矣，今我抚事心伤悲！
后圃石榴初为夏日所暴得秋雨所烂易落雀又从而窃之树间日以彫疏顾其馀尚可侑吾小饮因成一诗而摘取之
郑刚中（宋代）

初见累累小圃中，鼠偷雀啄树将空。久遭日暴皮先罅，未借霜寒子半红。

爽味尚堪供齿颊，清浆聊可润心胸。小篮亲摘提取便，聊得铺排荐饭钟。
千秋岁·麟垂绂秀
佚名（宋代）

麟垂绂秀。天纵今司寇。朱明景，清和候。缙云开帝乐，括苍锺神秀。人争羡，昨生一佛今朝又。璧水声华茂。玉殿天香袖。姑小试，陶甄手。行为黄阁老，屹立丹墀右。名不朽，斯文名脉从君寿。
寄贯休
吴融（唐代）

休公何处在，知我宦情无。已似冯唐老，方知武子愚。

一身仍更病，双阙又须趋。若得重相见，冥心学半铢。
闻有长沙之命
赵鼎（宋代）

安土无南北，论情皆弟兄。休寻卓庵处，要便打包行。

萍迹虽无定，葵心终有倾。相望得安健，有使即传声。
题涂季儒愚安堂
陶梦桂（宋代）

而翁吉德怕人知，天与良孙一似之。
自分随缘栖矮室，何曾弄巧蹈危机。
人生怀抱只平易，天下道涂皆坦夷。
此语莫书堂上壁，客来徒说是和非。
凤池小饮
邓肃（宋代）

愁见孤城万马屯，山行飘若出尘樊。
临池想凤心皆妄，据槛观鱼道更尊。
笑吸百川淋酒渴，旁看三峡倒词源。
人生适意须觞咏，世事升沉不足论。
花
任希夷（宋代）

今年轻作东风客，愁紫愁红满故园。邂逅妖娆成一笑，待归端有几枝存。
偈颂一百二十三首
释普度（宋代）

垂垂白发老成魔，异类中行罪过多。
业债既深偿未足，又托犁把出烟萝。
咏古八绝 其一 伯夷叩马
郭之奇（明代）

二老同归一老回，渔竿马首共徘徊。已知义士应扶去，何事先君未葬来。
禅人并化主写真求赞
释正觉（宋代）

智须转色，净还发光。
活眼唯自照，喜眉为谁扬。
巍巍堂堂，炜炜煌煌，
莫道侬家兮触事面墙。
句
孙仅（宋代）

刑人一旦起幽深，功业煌煌照古今。
寄处士梁烛
张乔（唐代）

贤哉君子风，讽与古人同。采药楚云里，移家湘水东。

星霜秋野阔，雨雹夜山空。早晚相招隐，深耕老此中。
朝中措（夜坐有感）
李处全（宋代）

晦庵四至似天宽。生计有心田。闲弄炉薰茗碗，困寻纸帐蒲团。

商山橘隐，须弥芥纳，容与湖天。谁笑先生贫窭，东篱无数金钱。
梅花已过闻东村一树盛开特往寻之慨然有感
陆游（宋代）

春晚城南十里陂，亭亭独立见奇姿。
品流不落松竹後，怀抱惟应风月知。
旋拂乱云成小伫，重携芳榼卜幽期。
佳人空谷从来事，莫恨桃花笑背时。
寮前老郎请赞
释普度（宋代）

心直如弦，性急似箭。
翻手覆手，日面月面。
零敲碎打破沙盆，我见人见众生见寿者见。
答当生不生
释重顯（宋代）

咄咄休强名，刍狗亦为累。
寂寥金粟身，曾未求诸己。
和普公赋东园十题 其一 撷芳亭
梅尧臣（宋代）

结宇东园中，种花待春风。口歌金缕衣，手折枝上红。

今日映绿发，他年羞青铜。
庞居士见马祖
释了惠（宋代）

孰是心空者，谁为选佛人。
笊篱二尺柄，簸箕三寸唇。
冬夜
陆游（宋代）

新醅引睡睡味浓，有如猩唇荐驼峰。
屏深毡暖衾裯重，鼻端雷起骜儿童。
床头兰缸缀玉虫，双瓶汤熟炉正红。
梦回起坐夜未中，凭几困睫犹瞢瞢。
霜风凋尽玉井桐，月落翠雾凄房栊。
一杯甖粟蛮奴供，庄周蝴蝶两俱空。
春泊弋阳
许浑（唐代）

江行春欲半，孤枕弋阳堤。云暗犹飘雪，潮寒未应溪。

饮猿闻棹散，飞鸟背船低。此路成幽绝，家山巩洛西。
萧氏石冈十景诗为省身赋 其七 拜雨亭
杨士奇（明代）

寸云起东谷，行空散为霖。殷勤望拜者，宁识云无心。
送田锡下第归宁
释怀古（宋代）

念别孤亲久，无成万里归。
算程芳草尽，去国故人稀。
栈阁浮空险，刀州入望微。
前期有公薦，莫愧老莱衣。
云栖禅院留题 其二
孙廷璋（清代）

十载重参竹屋镫，栖间心诺了无凭。明朝又踏江声去，苦忆南廊打睡僧。
嘲雁
潘玙（宋代）

羽族无如尔列行，于时底事较炎凉。
廉嫌塞北多风雪，却向江炎恋稻粱。
春到但知归计急，火明不料祸机藏。
自从寄了苏卿信，此后传书竟渺茫。
初食栗
舒岳祥（宋代）

新凉喜见栗，物色近重阳。
兔子成毫紫，鹅儿脱壳黄。
寒宵蒸食暖，饥晓嚼来香。
风味山家好，蹲鸱得共尝。
幽居即事
陆游（宋代）

古人在山林，躬自事樵汲。
我虽迫耄期，勤慎亦在习。
扫地拂几砚，何遽力弗给。
却笑杜陵翁，多卧少行立。
观潮
钱名世（清代）

早潮滟滟明星没，晚潮浩浩初月出。潮去潮来自古今，秋毫不见江波溢。

渡江著屐升颠崖，江流端正白道斜。吞海亭前放两眼，湱然耳畔喧雷车。

江凫渚雁知潮信，拍翅惊飞排水阵。半江崩浪大千山，突过中流肯平进。

白马粗毛十万匹，怒蹄蹴踏寒风飘。如茶素甲鼓声高，睒旸霜刀横击律。

雪龙夭矫空中飞，飞鱼怪物相追随。鳞爪变现颔珠落，毒涎雾喷光淋漓。

斗霆击电海门碎，巨壑荡潏藏舟移。汨没沙洲不胜计，但凭远峰露螺髻。

云根直欲信流去，虹洞苍茫极风势。江豚掀簸岂自由，天吴叫啸水仙愁。

弄潮吴儿好身手，蓦波燕跃伸黄头。欹岸水痕添一丈，渔舟个个浮天上。

绝港空陂尽灌输，枯荷败藁皆神王。涛偃端平镜面圆，千溪小艇乘江涨。

君不见钱塘罗刹凌浙西，岁岁啮坏江边堤。英雄豪气夺天险，犀弩立射潮头低。

此地凭阑却回首，青门文采今何有。闲看《七发》广陵潮，急买六朝京口酒。
游庐山山阳七咏 三峡石桥
苏辙（宋代）

三峡波涛饱溯沿，过桥雷电记当年。
江声仿佛瞿唐口，石角参差滟滪前。
应有夜猿啼古木，已将秋叶作归船。
老僧未省游巴蜀，松下相逢问信然。
元正一日示阿慈
释德洪（宋代）

季真少俨三十岁，俨入新年五十三。疑我满怀揣佛法，解腰抖擞破裙衫。

大瞻终老同香火，小朗平生共石岩。深炷垆香待清旦，偶闻残雪落高杉。
自九里平水至云门陶山历龙瑞禹祠而归凡四日
陆游（宋代）

舆似鸡栖寄两竿，山程三月尚春寒。
麦曲吐穗初成实，梅子生春已带酸。
买饭犹胜乞墦客，看耕僭学劝农官。
还家莫道虚怀袖，笋蕨随宜亦满盘。
恒德斋为开府明良公作 其八
吴当（元代）

惟巽而动，勿承以羞。亿万斯年，于昭匹休。
题画杂咏
戴梓（清代）

襄阳具袍笏，拜石真成癫。閒来一泼墨，化作云与烟。

历历数百一，望之如飞仙。我老不自养，力耕片石田。

萧然坐草木，风雨欺穷檐。阴冥助柔翰，兴至挥数笺。

时人苦不爱，将觅胭脂钱。
壶关道中作
韦庄（唐代）

处处兵戈路不通，却从山北去江东。

黄昏欲到壶关寨，匹马寒嘶野草中。
秋阴
梁潜（明代）

寒云将远空，叶落与飞鸿。
汉苑秦陵外，凄凉是此中。
深夜谣二首
曹勋（宋代）

花落春犹在，人存事已非。
草侵迎仗路，尘满旧熏衣。
独立空怜影，当歌但斂眉。
羞见长门月，曾同步辇归。
赵希旦求颂化钱还度牒债
释居简（宋代）

天源流入梵王家，出斗何曾有跳虾。拈却债根除却病，莫教话堕似师爷。
观江南牡丹
张蠙（唐代）

北地花开南地风，寄根还与客心同。群芳尽怯千般态，

几醉能心一番红。举世只将华胜实，真禅元喻色为空。

近年明主思王道，不许新栽满六宫。
绝句留别善之仲实并呈松涧云仲无逸四首
陆文圭（元代）

老桧荣枯不计春，好花开落止经旬。
莫将文翰夸馀子，共拟动我及古人。
声声慢 春宵独坐，风雨凄然，珧书适因小极，过从话雨未能也，用漱玉调谱此以写幽怀。
季兰韵（清代）

萧萧瑟瑟。做弄春寒，相思寄与脆笛。写韵红楼，天样一般遥隔。

前宵记曾聚首，转添侬、者番伤别。便算是，再相逢，怎抵断肠时节。

此际离愁如织。灯焰小，惺忪欲眠难得。病耗传来，试问有谁怜惜。

东风又吹冷雨，打窗纱、助我惨咽。此况味，两地里、青鬓易白。
题管夫人长明庵图
妙湛（元代）

双树阴阴落翠岩，一灯千古破幽关。也知诸法皆如幻，甘老烟霞水石间。
华胥引
丁默（宋代）

论交眉语，惜别心啼，费情不少。蕙渺溱期，苹深汜经轻误了。几蕙金铸相思，又燕紧鸿杳。谁料如今，被莺闲占春早。

频把愁勾，惜鸦云、娇红犹绕。浑拚如梦，争奈枕酲屏晓。欲寄芙蓉香半握，怕不禁秋恼。重是亲逢，片帆双蕙天杪。
庆春宫 高荼庵妇死于兵，作空江吊月图
蒋春霖（清代）

惨月啼鹃，荒滩惊雁，四山恨匝低云。心指潜渊，银瓶问绝，夜寒流水无春。

戍笳吹断，叹钗钿、仓皇路尘。惊飙乱起，满地青枫，弥望秋磷。

谁知彳亍江漘。浊酒疏篷，细雨灯昏。幽壑难呼，空弹怨瑟，佩环何处归魂。

素波重照，剩双鬓、孤怀自温。楚招歌罢，千里蘼芜，都长愁根。
守洛
宋庠（宋代）

久玷畴咨地，新蒙策免恩。
往非堪咋舌，来宠梦惊魂。
病与疑弓释，身随散栎存，
惟馀太阳照，终不礙孤盆。
六月喜雨三首
杨万里（宋代）

今年不是雨来悭，不後秧时亦不前。
自古浙西长苦涝，近来无涝恰三年。
颠危
刘克庄（宋代）

老梢虑航危，隆栋忧厦颠。
危欠维楫尔，颠将覆压焉。
蟾宫曲·怀古
查德卿（元代）

问从来谁是英雄？一个农夫，一个渔翁。晦迹南阳，栖身东海，一举成功。八阵图名成卧龙，六韬书功在飞熊。霸业成空，遗恨无穷。蜀道寒云，渭水秋风。
寄吴国知旧
齐己（唐代）

淮甸当年忆旅游，衲衣棕笠外何求。城中古巷寻诗客，

桥上残阳背酒楼。晴色水云天合影，晚声名利市争头。

可怜王化融融里，惆怅无僧似惠休。
喜知军宴交代都运陈宝章乐语
郑霖（宋代）

使轺严戒鼓逢逢，熊轼颁春到此邦。
炳炳福星临一道，融融爱日照横江。
断霞秋日闲飞鹜，荒草寒烟不吠厖。
台府交欢同一体，从今俗返古淳庞。
西渡
释元肇（宋代）

复渡钱塘又六年，山川风物只依然。海潮有信看人老，江月无情却自圆。

满棹白蘋催去国，五更朱旆喝朝天。独怜皓首江湖上，不立沙鸥一点烟。
拟东武曲二首
宋祁（宋代）

我家世世山西士，二十期门从天子。
始随骠骑破祁连，晚逐楼船下{特寺換羊}水。
汉北雰雰飞雪暗，海中跕跕翔鸢坠。
归来武库祭蚩尤，得从甘泉参豹尾。
何意一朝兵后期，簿责侵诬属军吏。
黄金纳赎为庶人，白首还家事田里。
结发从军七十战，利镞金痍犹可记。
龙钟虽入玉关门，止呵还遇灞陵尉。
不及金张藉旧勋，七叶华貂长富贵。
孙长史女与焦封赠答诗
孙长史女（唐代）

妾失鸳鸯伴，君方萍梗游。少年欢醉后，只恐苦相留。

心常名宦外，终不耻狂游。误入桃源里，仙家争肯留。

鹊桥织女会，也是不多时。今日送君处，羞言连理枝。

但保同心结，无劳织锦诗。苏秦求富贵，自有一回时。
笼鹄山房
李壁（宋代）

萧条白石闭严扃，留作游人万古情。
犹有山中旧麋鹿，举头如听读书声。
太原览古 其二
戴纯（清代）

莽莽遥天参井分，东来佳气自氤氲。堪怜昔日曾衷甲，却喜清时正右文。

望里关山通巩洛，意中人物重河汾。五原四塞成都会，游览还期证所闻。
松轩对雨有感
黄裳（宋代）

田无数亩难回首，士少高风易折腰。古往人非秋自老，松轩吟对雨潇潇。
送叶宰赴丰城
薛师石（宋代）

君往为官处，江西寇已平。
狱閒空剑气，堂静响琴声。
有法催常税，无私得众情。
时方急贤路，名定达公卿。
谢杨绍祖惠玉友
吕本中（宋代）

我来闽中居，中热久断酒。端居苦无事，神气思内守。

故人怜我病，小缸送玉友。极知此不凡，岭海见未有。

感君意则重，纳约况自牖。欣然洗盏尝，不待捧素手。

空杯贮玉色，一洗市沽丑。坐令百疾去，敢复望升斗。

从令破酒戒，可以入道不。
武定女官凤索林领兵先至军容壮甚余喜之因成长句
胡庭兰（明代）

修戟真能不后期，佩刀还喜陆剸犀。貔貅步下风云壮，娘子军前号令齐。

川涌惊雷原野动，山苞含雾塞天低。即看灭此方朝食，扫穴翻营日未西。
次张节推山字韵诗留其行
陈造（宋代）

故人偶得一饭款，僻县才馀十亩间。
赤米白盐君勿诮，病夫官况等居山。
峡山飞来寺
释慧显（明代）

风捲松关长绿苔，无人到此是天台。九霄明月峰峦上，猿暮环归洞口哀。
寄唐鸐
谢晋（明代）

梅花清入梦，夜半忽思君。千里窗前月，孤心江上云。

诗坛谁结伴，酒社惜离群。何日陪吟杖，寻题竹下分。
赠陈静之
释德洪（宋代）

仙郎如惊鸾，风格殊秀整。文章体自然，五色丽云锦。

纷纷少年场，英气横笔陈。家声盛汉魏，未暇数唐晋。

元龙特豪伟，太邱苦刚正。相逢黄卷中，崔嵬山岳峻。

君当世其家，已见逸群骏。笑谈不自觉，满坐湖海韵。

富贵率致身，华裾宜绿鬓。功名偶然耳，何必以身徇。

未近翠云裘，先看班玉笋。
难言
韦应物（唐代）

掬土移山望山尽，投石填海望海满。持索捕风几时得，

将刀斫水几时断。未若不相知，中心万仞何由款。
和李自得题咏小园上下平韵三十首 其二十九 十四盐
邓云霄（明代）

吏隐昔难兼，归休万虑恬。濠鱼还自乐，崖蜜为谁甜？

行处水窥影，坐时风入帘。忘言惟抱膝，适意略掀髯。
和圣俞喜雪
韩维（宋代）

穷冬不雪天子忧，既祷乃降惟神休。
人间半夜天地白，灵泽一洒万汇周。
乃知天人相响影，自古王者重修者。
登贤黜邪朝序清，锄奸戮妖海波静。
群公不劳岁奔走，四时不干雨阳正。
古意
陆正（宋代）

结褵事君子，誓作形与影。
人事多乖戾，彼此睽燕郢。
尺书沉素鳞，啼鹃催逝景。
妾命讵终薄，君心那得冷。
开帘花扑面，泪落纷如绠。
喜晤孙星衡社丈述赠
李霨（清代）

昔判长安袂，烽烟障蓟丘。穷交惟我在，远道为君愁。

岂意三年别，同为万里游。晤言如梦寐，于邑岂能酬。
清明夜
白居易（唐代）

好风胧月清明夜，碧砌红轩刺史家。
独绕回廊行复歇，遥听弦管暗看花。
题夏景清湘中阁
徐照（宋代）

湘中山似水，自古有人云。
此是曾游地，今来尽属君。
残风吹岸草，空庙入江云。
却忆还乡梦，清猿半夜闻。
过宜阳城二首
邵雍（宋代）

六国区区共事秦，疲於奔命尚难亲。
如何杀尽半天下，岂是关东没一人。
水旱祷
苏拯（唐代）

祷祈勿告天，酒浆勿浇地。阴阳和也无妖气，

阴阳愆期乃人致。病生心腹不自医，古屋澄潭何神祟。
游大胜寺赓壁间诗韵 其一
李贤（原德）（明代）

岚黛迢迢见鹫山，谁将一镞破三关。暂留金界看云卧，谩倚珠林伴鹤閒。

烟外鸟依晴嶂下，溪头僧背夕阳还。诸天礼处闻清梵，灯火荧荧紫殿间。
同文显过山居
赵蕃（宋代）

不惜露侵衣，俱行草径微。
论文尊有酒，竟日坐忘归。
谁谓吾居陋，能来好客稀。
林园故多暇，杖屦莫相违。
扇子诗
李石（宋代）

蜂蜜新房日课，燕泥旧垒年劳。
睡起香炉圆觉，醉中山芋离骚。
杂咏一百首·吕不韦
刘克庄（宋代）

豫建无长虑，旁窥有贩心。
绝嬴由吕相，继马乃牛金。
赠阮若生
释函是（明代）

阅遍兴亡一布袍，早传名字到蓬蒿。心同野鹤青冥近，身傍云庵白社劳。

卖药韩康疑市隐，栽松道者爱年高。投閒岂为田园乐，止酒寻僧不姓陶。
巢湖阻风二首 其二
刘攽（宋代）

四月风犹北，湖边气似秋。天时如反置，吾道信淹留。

望远还吹帽，憎寒更拥裘。无由开白日，晦暝使人愁。
赠万上座
张孝祥（宋代）

过了铁围山，复生金莲台。与问万上座，一笑愁容开。
观澜阁
项安世（宋代）

先生高阁水之滨，一秃翁从众主人。
欲说观澜先自愧，况逢收潦更难陈。
霜余过濑声逾急，日落浮霞景转新。
千里迢迢春不断，陶潜曾点是知津。
依韵和永叔同游上林院後亭见樱桃花悉已披谢
梅尧臣（宋代）

去年君到见春迟，今日寻芳是夙期。
只道朱樱才弄蕊，及来幽圃已残枝。
飘英尚有游蜂恋，著子唯应谷鸟知。
把酒聊能慰余景，乘欢不厌夕阳时。
正月游片瓦岩道人留竟日适兴成诗
廖大圭（元代）

片石成岩屋，高扉寂莫滨。雪晴来野客，春早见幽人。

烟火寒山近，盘蔬午甑新。留连爱林麓，城郭有嚣尘。
喜凌巨先同两儿至
沈守正（明代）

马蹄尚及七分春，眉带双岚尘满巾。忆别江于俄四月，同来鹤满益三人。

海鱼似婢皆云美，越酒如银竞入唇。夹座快谭乡国事，不知匏系不知颦。
河传
张泌（唐代）

渺莽云水，惆怅暮帆，去程迢递。夕阳芳草，千里万里，

雁声无限夕¤

梦魂悄断烟波里。心如醉，相见何处是？锦屏香冷无睡，

被头多少泪。

红杏，交枝相映，密密濛濛。一庭浓艳倚东风，香融，

透帘栊¤

斜阳似共春光语，蝶争舞，更引流莺妒。魂销千片玉樽前，

神仙，瑶池醉暮天。
和秦淮难女宋蕙湘「旅壁」韵
张煌言（明代）

猎火横江铁骑催，六朝锁钥一时开；玉颜空作琵琶怨，谁教明妃出塞来！
登南楼 其三
杨杰（宋代）

此楼此景他州无，栏干倚遍还踌躇。主人有酒且共醉，骊歌不用催行车。
答胡苇杭
仇远（元代）

久矣相期物外游，长风吹不断闲愁。
两山翼翼青如舞，霜鬓闲闲白始休。
蕉鹿梦回天地枕，莼鲈兴到水云舟。
旧藏方镜明如月，看去看来又一秋。
麻姑
蜀宫群仙（唐代）

世间何事不潸然，得失人情命不延。

适向蔡家厅上饮，回头已见一千年。
岛门秋雨与诸子同赋 其一
成鹫（清代）

九夏安居为避喧，閒身到处是桃源。秋声带雨摇幡影，野水浮阶没藓痕。

茶灶昨除桑柘火，蒲团长寄水云村。明朝蓑笠还山去，何事风霜不闭门。
偈二十首
释鼎需（宋代）

三月安居，九旬禁足。
物外閒人，何拘何束。
青绢扇子足风凉，一任山青并水绿。
晓发黄巢矶芭蕉林中
杨万里（宋代）

清远山前烟雨濛，黄巢矶畔水连空。旋芟芦荻炊朝饭，更斫芭蕉补漏篷。
家园示弟槱
郑樵（宋代）

竹床读史惯，土锉勿粘尘。
洒扫王维德，浇锄郭太仁。
使才看著屐，有道验时薪。
小物汝知谨，同心作古人。
渡江
刘麟（明代）

宦游三十载，不到此江头。蜃气增吴润，云容带楚愁。

浪立星河近，鲸摇身世浮。狂飙碧树陨，春老不如秋。
皇恐滩
刘黻（宋代）

十八滩中第一滩，舟行风顺不知艰。
诸生历落诚皇恐，世上何人敢怨颜。
法会三日上之临幸十三日天雨娑罗树子近臣得之以奏献焉十四日诏皇太子诸王同观法会赋迎驾
夷简（明代）

千骑东华玉辇来，钟山浑胜妙高台。旌旗宝树重重入，楼阁香云一一开。

仙仗斋从三日幸，春官诏许五王陪。近臣共说天颜喜，收得婆罗树子回。
渔笛
林景熙（宋代）

楚竹声何远，苍茫想钓舟。
横当半逢月，吹破一江秋。
落叶纷前浦，惊鸣过别洲。
曲终枕蓑卧，无梦到凉州。
以诗代柬邀鲁南庄过话
刘启秀（清代）

春色眼中尽，春心当奈何。禅房清磐罢，竹叶雨声多。

幽梦晓初醒，前池风自波。论诗如有兴，命驾此时过。
题明公房
齐己（唐代）

寺北闻湘浪，窗南见岳云。自然高日用，何要出人群。

瓦滴残松雨，香炉匝印文。近年精易道，疑者晓纷纷。
听松轩
饶节（宋代）

老龙偃蹇据岩壑，匠石营材城市中。自有幽人不相负，解凭曲几听秋风。
虹屏夜临欧书镫烬落成烧痕以诗志之
彭玉嵌（清代）

秋风瑟瑟夜悠悠，翠袖天寒尚写欧。忽听莺声呼可惜，镫花小烬落银钩。
秋日山居图
唐寅（明代）

日长深闭草庐眠，席下犹余纸里钱。
点检鸡栖牛缚草，夜来有虎饮山泉。
追用徐廉使参政子方申屠侍御致远张御史鹏飞
方回（元代）

物有先时有后时，天工无早亦无迟。
饱禁夜雨元非恶，暗受春风或未知。
一死频烦衰白报，三生不为落红悲。
解纷忆得吾家学，径与挥刀截乱丝。
赠墨手道人寄晁子止即用子止韵
李石（宋代）

夷门道人墨为手，艺如巫咸日中走。
逢人便与墨模糊，西里自妍东里丑。
不须更相邑中黔，面比乌鸦色未深。
为抬墨手高处问，我手何如君子心。
清明后郊外见菜花偶赋
王泰偕（清代）

无多芳序老帘栊，更趁新晴过郭东。已办芥菘为老圃，犹随桃李笑春风。

百花香色无其味，五谷饥荒补此功。莫道文章官样好，掀天勋业菜根中。
道山座主先生平章吕公挽歌辞五首
方回（元代）

大别登秋兴，南楼望战尘。
兴亡元有数，生死不无神。
将相名千古，儿孙近百人。
生灵活亿万，报岂止公身。
同公济冲晦游天竺兼简呈伯周禅老
释契嵩（宋代）

爱此萧然松坞深，诗流邀我此相寻。苍茫寒日才开雾，叆叇浓云又结阴。

安石放怀还剧赏，皎然乘兴合清吟。主人勤驻禅扉宿，况值梅香正满林。
赠相士
吴龙翰（宋代）

万里烟霞侵鹤骨，九天风露注蝉尸。
君看个人作诗苦，梅花细嚼当晨炊。
童丱须知 其七
史浩（宋代）

居家姆传未曾成，才及笄年便有行。中馈既然长酩酊，儿孙婢仆尽纵横。
遇故人
李公明（宋代）

虚窗桂子打风声，夜酌沉沉夜气清。
三十年间不须说，可堪相照发星星。
老叹
陆游（宋代）

事与年俱往，心於世转疏。
曼肤销欲尽，鬒发变无余。
野店通赊酒，邻翁伴荷鉏。
尚嗟余习在，梦课吏钞书。
六祖传付偈颂 其一 初祖
黄裳（宋代）

一花迦叶离尘果，四卷楞伽助道书。莫谓竺乾天样远，片云归去祇须臾。
怀陈履吉久居山中
徐熥（明代）

闻君居荒村，寥寥谁与侣。田叟时往还，樵夫或共语。

吟思倚杖时，钓忆临流处。高怀绝世氛，閒心寄烟渚。

此别已徂秋，凉风满庭树。
题壁
罗浮狂客（宋代）

云意不知沧海，春光欲上翠微。
人间一堕千劫，犹爱梅花未归。
与广雅尚书夜谈谓梅花及雪诗最难作古人已无义不搜矣遂及时事感而作诗二首 其二 雪
李希圣（清代）

诗老愁吟烬欲残，中书拥鼻咏清寒。那知岁暮漫天雪，祗作斜风细雨看。
虞万州生日
魏了翁（宋代）

玉湖面面碧回环，六月寒飚撼屋山。
跨鹤不随刀梦去，卧龙甘屋壁梭閒。
渔樵是处便争席，利欲年来早闭关。
拂拭石君勤把酒，照人风节两孱颜。
在江宁送姚德超归韩江
释今无（明代）

风雪与干戈，天涯可奈何。能归真壮勇，留滞悔蹉跎。

乡梦愁偏起，山程僻易讹。从来相送意，不及此时多。
题画
释文珦（宋代）

浅水与平沙，烟光尽相接。
鸟立折茄茎，蟹上枯荷叶。
六月十八日夜大暑
司马光（宋代）

老柳蜩螗噪，荒庭熠燿流。
人情正苦暑，物怎已惊秋。
月下濯寒水，风前梳白头。
如何夜半客，束带谒公侯。
季秋已寒节令颇正喜而有赋
陆游（宋代）

霜降今年已薄霜，菊花开亦及重阳。
四时气正无愆伏，比屋年丰有盖藏。
风色萧萧生麦陇，车声碌碌满鱼塘。
老夫亦与人同乐，醉倒何妨卧道傍。
游宦
韩淲（宋代）

游宦家何似，儿啼婢仆寒。敝衣无服饰，薄饭少杯盘。

原宪贫非病，庞公遗以安。江山冬自好，梅已发林端。
文帝
徐钧（宋代）

倚女专朝旋篡位，因妃诉子竟戕身。
兴亡反掌都缘色，枉作车书混一人。
题盘古山 其一
曾丰（宋代）

太初盘古造乾坤，鬼力神筋擘混元。妙果虽圆心不有，凡身已蜕迹独存。

女娲石带补天色，波利岩馀飞锡痕。想与南安白衣老，三生元是一精魂。
北嵌
唐庚（宋代）

双鬓茎茎白，孤舟寸寸移。北嵌方守剂，南亩定何时。

无处谋春酌，他村博晚炊。频年卧江海，宁恤一滩迟。
逮子以今岁正月十六日之毗陵而以十二月十五日还舍铨试第二且得新雏以诗示之
曾几（宋代）

不见吾儿久，今朝慰眼前。分襟灯火夜，回棹雪霜天。

中鹄令人喜，将雏得我怜。一杯欢笑后，急急理尘编。
浪淘沙（观潮作）
曾觌（宋代）

一线海门来。雪喷云开。昆山移玉下瑶台。卷地西风吹不断，直玉蓬莱。

羯鼓噪春雷。鼍舞蛟回。歌楼鼓吹夕阳催。今古清愁流不尽，都一樽罍。
重山论易赠吴叔达
陈藻（宋代）

似汝论三易，何人阅五车。
白头长作侣，黄石即为家。
西湖晤袁子才喜赠
赵翼（清代）

不曾识面早相知，良会真诚意外奇。
才可必传能有几，老犹得见未嫌迟。
苏堤二月如春水，杜牧三生鬓有丝。
一个西湖一才子，此来端不枉游资。
病起见梅花有感四首
袁燮（宋代）

不费春工巧剪裁，自然精彩粲琼瑰。
也知受命如松柏，故向隆冬取次开。
次韵蔡瞻明木犀八绝句 其一
洪适（宋代）

谁为花王定等差，清芬端合佩金犀。上林他日移根去，应记诗仙綵笔题。
菊潭赋小窗睡香次韵
施枢（宋代）

兀兀蒲团万虑除，定回寒月满康庐。
幽香自有禅心会，春不相知亦任渠。
輓苏黄门子由
王鞏（宋代）

静者宜膺寿，胡为忽梦楹。
伤嗟见行路，优典识皇情。
徒泣巴山路，终悲蜀道程。
弟兄仁达意，千古各垂名。
读书
刘挚（宋代）

西风入梧桐，白露下云汉。洒洒晚秋色，清凉复神观。

岁月不我与，料理前日慢。念此平生心，所乐在黄卷。

太羹与玄酒，梨楂及俎籑。滋味要足口，更复恨未见。

灯火夜可亲，巾箱字甚惮。纷纷事是非，碌碌世治乱。

千古守糟粕，未免斲轮叹。圣贤有堂奥，大道堪夷坦。

是为名教乐，足以了衰晏。惜日营珠金，投身醟歌管。

彼志各自言，难以一理贯。
送乡友林耕道往信州因寄李明通
戴表元（宋代）

卢公全盛时，桃李何纷纷。冠盖蔽白日，谈笑起青云。

林翁我乡曲，同业又同门。如何三十年，白头始相闻。

全家作楚鬼，只影穷江源。起手问曲折，口涩不肯言。

宁非衣食牵，犹赖齿颊存。叹此皆有数，吾书已云云。

下尽浮世尘，上通先天根。事来即顺受，不得劳悲欣。

我老耕破砚，百钱混人群。听之如饮醇，油油至微醺。

所恨各有役，东帆复西辕。平生李元礼，归为致寒暄。
蟠龙引蟠龙山名前建行宫偶来驻跸有作
弘历（清代）

我闻金陵自昔称龙蟠，千秋形胜想像间。奕奕瑶光照蓟野，蟠龙亦得名兹山。

江南江北不异地，天龙游戏同归禅。狮峰鹫岭讵狮鹫，何如九二见在田。

南阳卧客吾心企，敢誇乘六以御天。
临江仙（寿千八兄）
陈允平（宋代）

门外湖光清似玉，雨桐烟柳扶疏。爱闲吾亦爱吾庐。炉香心在在，杯酒乐如如。

有子专城才四十，诸孙颗颗明珠。传家衣钵只诗书。一坡存菊意，千岁学松癯。
张将军要余与沈令尹潘林曹三子骏儿同泛海时风日清美颇穷胜槩乐而赋之 其一
王世贞（明代）

天鸡唤白晓云和，历历帆樯镜里过。羽扇徐挥散鹅鹳，石梁初解辨鼋鼍。

回风迭鼓浑疑近，映水横旌转觉多。应有越裳来贡舶，祗今犹自不扬波。
听轧筝
刘禹锡（唐代）

满座无言听轧筝，秋山碧树一蝉清。只应曾送秦王女，写得云间鸾凤声。
溪山晚目
赵抃（宋代）

幽花连径发，惊鸟避人啼。雨过晴虹上，风清走马嘶。

滩平鱼艇稳，村小酒旗低。谁及山翁乐，号呶醉似泥。
维摩寺和冷世修韵
赵公豫（宋代）

放达得真赏，风流多逸才。春邀仙子佩，夜雨法王台。

云磬杯前落，昙花曲畔来。但教元度在，明月不须来。
题水仙花图
陈旅（元代）

莫信陈王赋《洛神》，凌波那得更生尘。水香露影空清处，留得当年解佩人。
游城南，留元九、李二十晚归
白居易（唐代）

老游春饮莫相违，不独花稀人亦稀。

更劝残杯看日影，犹应趁得鼓声归。
经赵松雪鸥波亭故址
沈周（明代）

茫茫遗业海桑边，感慨因歌溪上篇。公子不归鸥自白，庶人来住鸟仍玄。

蘼芜细雨山连郭，翡翠斜阳水满川。珍重图书独无恙，淡烟疏蕊自千年。
燕归梁
欧阳修（宋代）

风摆红藤卷绣帘。宝鉴慵拈。日高梳洗几时忺。金盆水、弄纤纤。

髻云谩亸残花淡，各娇媚、瘦岩岩。离情更被宿酲兼。空惹得、病厌厌。
庆行俭初度并赠礼闱校文之行 其一
杨士奇（明代）

三朝冠绂殿东头，人物当今第一流。银汉奎文光午夜，玉壶寒露炯清秋。

终知鼎鼐归台辅，共待经纶阐大猷。二月帝城春似海，寿筵先醉紫金瓯。
七鲤镇河堤晚眺有感
陈存懋（清代）

客里光阴手一编，人生如寄剧堪怜。思量去日知来日，惆怅中年到晚年。

涧水白拖千尺雪，夕阳红漾半江天。长堤徙倚频回首，暮景桑榆好著鞭。
续西园咏木芙蓉后十五韵 其八
成鹫（清代）

晓露光团白玉京，夕阳红沁赤霞城。蹉跎一日成今昔，惆怅花前落叶声。
过梅岭
郭槃（明代）

悬萝攀磴出芳林，敬谒人龙再整簪。宝刹飞时山磬落，玉猿啼处岭云深。

知多丰度标黄阁，剩有文章照紫岑。自愧年来频仰止，不知经世复何心。
题家明经丈观光墨林如意室图四绝句 其二
姚燮（清代）

席裀雷缶枕云奁，五凤砖斋绮羃檐。跌荡吾家秋涧老，手挥野马飒苍髯。
访三茅舟至金沙雨阻因游龙山书院
俞德邻（宋代）

游雾登天计苦迟，昆崙聊欲访支离。幅巾破晓龙山去，且免三茅费勒移。
袷享八首
真宗（宋代）

［大吕角］于穆孝思，嘉主维时。
诚通兹格，咸来燕娭。
神之听之，申锡蕃釐。
于万斯年，永保丕基。
次韵晁子与
王灼（宋代）

大晁富丽比南金，令弟清新敌楚琳。
死却庐陵老居士，二苏那得有知音。
赠何处士
许浑（唐代）

东别茅峰北去秦，梅仙书里说真人。

白头主印青山下，虽遇唐生不敢亲。
咏斋三绝 其二
朱长文（宋代）

尘冠寂寞更休弹，车辙荒芜昼掩关。一片清晖长在眼，多情惟有四飞山。
原上新居十三首 其四
王建（唐代）

鸡鸣村舍遥，花发亦萧条。野竹初生笋，溪田未得苗。

家贫僮仆瘦，春冷菜蔬焦。甘分长如此，无名在圣朝。
正月晦步西湖小憩市楼
陈造（宋代）

鼓腹不诧金石音，吟步竹坞俄梅林。方爱群鹜漾清泚，忽听一鸿啼晏阴。

野饭不妨随分饱，杯酒却忆向来深。明朝晴雨恐未卜，鸥鹭盟寒空复心。
湘春夜月 夫子为友人写“绿阴清昼图”赠，杜季翾题词以讽，倚声作此，杜名小燕。
苏穆（清代）

小屏山，闲看绣幕春融。一剪拂柳穿花，来睇画楼东。

那识离情离绪，曾捎雁趁蝶，占断香浓。奈韶光弹指，朝朝暮暮，又舞残红。

池荷倚恨，东篱送酒，雁影横空。谩道魂销，长笛甚、倾巢雀鼠，恼乱娇慵。

诉尽伤心，倩佳人、彩笔玲珑。便好去，顾青山茅屋，星前月底，静对霜枫。
钱道人不饮酒食肉囊中不畜一钱所须饭及草屦
陆游（宋代）

误辱君王赐镜湖，身随鸥鹭寄菰蒲。
行年八十犹强健，欲伴先生去得无？
赐苏易简
宋太宗（宋代）

运偶昌时远更深，果然谷在我中心。
从风臣偃光朝野，此日清中见翰林。
举措乐时周礼法，思贤教古善规箴。
少年学士文明世，一寸贤毫数万寻。
颂证道歌·证道歌
释印肃（宋代）

修行恐落断常坑，说有说无只管争。
教体未全言句落，意识心随声色行。
秋夜有怀 其一
罗公升（宋代）

今夕凉已透，开阳月初生。忽思会心友，谈锋隔江城。

是非天意高，宠辱人事惊。众宾亦笑语，我独难为情。

回风避老树，中宵有馀声。